b'\n_START_ARTICLE_\nY\xc5\xabrei\n_START_PARAGRAPH_\nY\xc5\xabrei (\xe5\xb9\xbd\xe9\x9c\x8a) er japanske sp\xc3\xb8kelser. Ordet \xc2\xaby\xc5\xabrei\xc2\xbb best\xc3\xa5r av to kanji, \xe5\xb9\xbd (yuu) som betyr tro og \xe9\x9c\x8a (rei) som betyr \xc2\xabsjel\xc2\xbb eller \xc2\xab\xc3\xa5nd.\xc2\xbb Alternative navn er \xe4\xba\xa1\xe9\x9c\x8a (Borei) som betyr \xc3\xb8delagt \xc3\xa5nd, \xe6\xad\xbb\xe9\x9c\x8a (Shiryo) som betyr d\xc3\xb8d \xc3\xa5nd, eller de mer omfattende \xe5\xa6\x96\xe6\x80\xaa (Y\xc5\x8dkai)(Demon) eller \xe3\x81\x8a\xe5\x8c\x96\xe3\x81\x91 (Obake). Som sine vestlige motparter er de \xc3\xa5nder som blir holdt tilbake fra det fredelige livet i det hinsidige.\n_START_SECTION_\nJapansk etterliv\n_START_PARAGRAPH_\nIf\xc3\xb8lge tradisjonell japansk folketro har alle mennesker en sjel eller \xc3\xa5nd, kalt reikon. N\xc3\xa5r et menneske d\xc3\xb8r forlater reikon kroppen, og g\xc3\xa5r inn i en slags skj\xc3\xa6rsild, der den venter p\xc3\xa5 at de riktige begravelses- og etter-begravelsesritualene blir utf\xc3\xb8rt, s\xc3\xa5nn at reikon kan g\xc3\xa5 til forfedrene sine. Om alt er gjort p\xc3\xa5 riktig vis, blir reikon en beskyttende \xc3\xa5nd for familien sin, og kommer tilbake hvert \xc3\xa5r i august, p\xc3\xa5 Obon-festivalen, for \xc3\xa5 f\xc3\xa5 takk for hjelpen._NEWLINE_Men om en person d\xc3\xb8r p\xc3\xa5 en sjokkerende, br\xc3\xa5 eller brutal m\xc3\xa5te, for eksempel ved \xc3\xa5 bli myrdet eller beg\xc3\xa5 selvmord, eller om de rette ritualene ikke har blitt utf\xc3\xb8rt, eller om personen var p\xc3\xa5virket av en kraftig f\xc3\xb8lelse i d\xc3\xb8ds\xc3\xb8yeblikket, for eksempel hevntanker, kj\xc3\xa6rlighet, sjalusi, hat eller sorg, blir reikon omformet til et y\xc5\xabrei, som kan komme seg gjennom tomrommet mellom \xc3\xa5ndeverdenen og den fysiske verden._NEWLINE_\xc3\x85nden skal visstnok eksistere p\xc3\xa5 jorden helt til den blir lagt til ro, enten ved \xc3\xa5 utf\xc3\xb8re de ritualene som ble utelatt, eller ved \xc3\xa5 l\xc3\xb8se opp de f\xc3\xb8lesesmessige b\xc3\xa5ndene som lenker den til den fysiske verden. Hvis ritualene forblir ugjort og b\xc3\xa5ndene ul\xc3\xb8st, kommer y\xc5\xabreien til \xc3\xa5 fortsette hjems\xc3\xb8kingen sin.\n_START_SECTION_\nUtseende\n_START_PARAGRAPH_\nSent i det syttende \xc3\xa5rhundre ble et spill kalt Hyakumonogatari Kaidankai veldig popul\xc3\xa6rt, og kaidan (sp\xc3\xb8kelses-/horror-fortellinger) ble hyppigere et tema for teater, litteratur og andre kunstformer. P\xc3\xa5 denne m\xc3\xa5ten fikk y\xc5\xabrei ogs\xc3\xa5 enkelte kjennetegn som skilte dem fra mennesker, noe som gjorde det lettere \xc3\xa5 kjenne igjen y\xc5\xabrei-figurene.\n_START_SECTION_\nIkiry\xc5\x8d\n_START_PARAGRAPH_\nI japansk folklore er det ikke bare de d\xc3\xb8de som kan sende sin reikon til \xc3\xa5 hjems\xc3\xb8ke folk. Ogs\xc3\xa5 levende mennesker som er besatt av sterk sjalusi eller sinne kan la sjelen manifestere seg som en ikiry\xc5\x8d, et levende sp\xc3\xb8kelse som kan opptre p\xc3\xa5 samme m\xc3\xa5te som "vanlige" sp\xc3\xb8kelser. _NEWLINE_Det mest kjente eksempelet p\xc3\xa5 en ikiryo er Rokuj\xc5\x8d no Miyasundokoro, fra romanen Beretningen om Genji.\n_START_SECTION_\nBegrepene Y\xc5\xabrei og Obake\n_START_PARAGRAPH_\nY\xc5\xabrei blir ofte regnet som en undergruppe under paraplybegrepet obake. Ordet obake kommer av verbet bakeru, som betyr "\xc3\xa5 forandre seg". Obake er f\xc3\xb8lgelig et vesen som f\xc3\xb8rst tilh\xc3\xb8rte den naturlige verden, men har blitt en overnaturlig skikkelse._NEWLINE_Y\xc5\xabrei vandrer ikke tilfeldig rundt, men er som regel stedsbundet, mens obake ferdes fritt rundt. Y\xc5\xabrei er blant de f\xc3\xa5 skikkelsene i japansk mytologi som har spesifikke tider p\xc3\xa5 d\xc3\xb8gnet da det er mest sannsynlig at de vil dukke opp. Denne "sp\xc3\xb8kelsestimen" i japansk mytologi er om natten omkring klokken to eller halv tre, da skilleveggene mellom \xc3\xa5ndeverdenen og de levendes verden er p\xc3\xa5 sitt tynneste. Obake p\xc3\xa5 sin side kan sl\xc3\xa5 til n\xc3\xa5r som helst p\xc3\xa5 d\xc3\xb8gnet, og dersom de \xc3\xb8nsker det kan de endre p\xc3\xa5 omgivelsene sine eller legge et m\xc3\xb8rke over et sted._NEWLINE_Kunio Yanagita (1875\xe2\x80\x931962), som var en av Japans f\xc3\xb8rste og st\xc3\xb8rste eventyrsamlere, trakk opp et klart skille mellom y\xc5\xabrei og obake i sine foredrag med tittelen "Yokaidangi" (Foredrag om monstere). Han mente at y\xc5\xabrei i motsetning til obake stort sett hadde et klart m\xc3\xa5l, som for eksempel \xc3\xa5 s\xc3\xb8ke hevn eller \xc3\xa5 sluttf\xc3\xb8re en p\xc3\xa5begynt handling.\n_START_SECTION_\n\xc3\x85ndeutdrivelse\n_START_PARAGRAPH_\nDen enkleste m\xc3\xa5ten \xc3\xa5 bli kvitt en y\xc5\xabrei er \xc3\xa5 hjelpe den med \xc3\xa5 fullf\xc3\xb8re oppgaven sin. N\xc3\xa5r grunnen til at de er bundet til jorda er borte, blir y\xc5\xabrei forn\xc3\xb8yd og kan g\xc3\xa5 videre. Tradisjonelt sett skjer dette ved at den avd\xc3\xb8des familie hevner seg p\xc3\xa5 den som drepte avd\xc3\xb8de, eller n\xc3\xa5r sp\xc3\xb8kelset f\xc3\xa5r fullbyrdet sin kj\xc3\xa6rlighet til sin elskede, eller n\xc3\xa5r avd\xc3\xb8des lik har blitt funnet og f\xc3\xa5r en skikkelig begravelse._NEWLINE_En onry\xc5\x8d vil imidlertid n\xc3\xa6re spesielt sterke f\xc3\xb8lelser, og det er derfor lite sannsynlig at en onry\xc5\x8d vil bli beroliget av slike fors\xc3\xb8k p\xc3\xa5 \xc3\xa5 hjelpe den videre._NEWLINE_Av og til ble eremitter som til vanlig holdt til i fjellene (yamabushi) eller buddhist-prester leid inn til \xc3\xa5 utf\xc3\xb8re ritualer som skulle hjelpe \xc3\xa5nder til \xc3\xa5 finne ro. Slike ritualer kunne minne om slik eksorsisme som man kjenner fra kristne trossamfunn. I noen tilfeller kunne sp\xc3\xb8kelsene bli erkl\xc3\xa6rt som guder (tenjin; av ten som betyr himmel og jin som betyr gud) som ledd i disse ritualene, i den hensikt \xc3\xa5 gi sp\xc3\xb8kelsene fred i sjelen._NEWLINE_I likhet med mange monstre i japansk folketro, kan man f\xc3\xa5 ondsinnede y\xc5\xabrei til \xc3\xa5 vike unna ved hjelp av ofuda, som er hellige Shinto-skrifter som inneholder navnet p\xc3\xa5 en kami (gud). Ofudaen m\xc3\xa5 som oftest holdes mot y\xc5\xabreiens panne for at den skal fordrives, men man kan ogs\xc3\xa5 feste den til inngangspartiet til et hus, for \xc3\xa5 hindre y\xc5\xabreien i \xc3\xa5 ta seg inn i huset.'